ઉત્તરપ્રદેશના મુખ્યમંત્રી યોગી આદિત્યનાથ સાથે જેને ફાવે તે કામ કરી શકે છે પરંતુ જેને ફાવતું નથી તેઓ સરળ માર્ગ શોધે છે. આવું જ બન્યું છે ગુજરાત કેડરના એક આઇએએસ ઓફિસર સાથે... નામ છે આલોક પાંડે. આ ઓફિસર ત્રણ વર્ષ માટે ડેપ્યુટેશન પર ઉત્તરપ્રદેશ ગયા હતા. તેઓ ઉત્તરપ્રદેશની સરકારમાં ઇન્ડસ્ટ્રીયલ ડેવલપમેન્ટ ડિપાર્ટમેન્ટમાં એડિશનલ સેક્રેટરી છે. સચિવાલયમાં એવી ચર્ચા છે કે તેમને ઉત્તરપ્રદેશમાં ફાવતું નથી. તેઓ ગુજરાત આવવા માગે છે. હજી તો તેમણે તેમના વતન રાજ્યમાં એક વર્ષ પૂર્ણ કર્યું છે અને થાકી ગયા છે. તેઓ શા માટે ગુજરાત આવવા માગે છે તેનું રહસ્ય જાણવા મળ્યું નથી પરંતુ એક ચર્ચા એવી છે કે યોગી આદિત્યનાથ અને બ્યુરોક્રેસી વચ્ચે અવારનવાર ચકમક સર્જાતી હોય છે. ઓફિસરો માટે ગુજરાત એક એવું રાજ્ય છે કે જ્યાં બ્યુરોક્રેસી શાંતિનો શ્વાસ લઇ શકે છે, કારણ કે ગુજરાતમાં કામ કરતા ઓફિસરોને પોલિટીકલ ડિસ્ટર્બન્સ નડતું નથી.